L’IES Federica Montseny de Burjassot se’n va d’intercanvi a França
2025-07-24

Un any més, els alumnes de francés de l’IES Federica Montseny de Burjassot, acompanyats de dos professors del centre, han realitzat un intercanvi amb el Liceu de la ciutat francesa de Melle. Durant deu dies, els estudiants burjassoters s’allotjaren a casa d’estudiants francesos, assistiren a classe en l’institut, visitaren la zona i realitzaren diverses activitats.

“L’intercanvi suposa una immersió lingüística i cultural i es basa en l’hospitalitat recíproca, així doncs, aquesta experiència ha permès l’alumnat formar part de les famílies respectives, la qual cosa ha propiciat una convivència molt enriquidora”, tal com han assenyalat fonts del centre. Els alumnes de Burjassot també van tenir l’oportunitat d’allotjar en les seues cases els alumnes francesos, mostrant-los la bellesa del municipi, Les Sitges, o ja en la capital, l’Albufera.

L’intercanvi “ha sigut molt positiu per a l’alumnat, doncs els ha donat la possibilitat de practicar la llengua francesa, a més de conéixer la cultura i la forma de vida del país d’una manera activa i intensa”. El més important “és que han estret llaços d’amistat amb joves francesos i han viscut una experiència irrepetible que els permetrà afrontar nous reptes. El contacte amb joves europeus els ha mostrat altres realitats i els ha permés tenir una visió crítica del seu propi entorn, alhora que els ha ensenyat a valorar-ho, la qual cosa suposa un enriquiment personal”.